**Projekt Erasmus+ K2 na OŠ Škofja Loka-Mesto**

**I'M COLLABORATING WITH ICT FOR MY SCHOOL**

Naša šola je vključena v dvoletni projekt, ki povezuje štiri evropske države; poleg Slovenije so vanj vključene še Turčija, Portugalska in Italija. Namen projekta je uporaba znanja računalniških programov (Word, PowerPoint, Prezi in Moviemaker) pri pouku in v vsakdanjem življenju. V ta namen smo oblikovali spletno stran o projektu in ga predstavili strokovnim delavcem na šoli in staršem na roditeljskih sestankih. Izvedli smo risanje in tekmovanje za izbor logotipa projekta ter glasovanje, kasneje pa izbrali najboljšega od vseh štirih sodelujočih držav. Učenci so oblikovali Erasmus+ kotiček, v katerem so predstavili vse sodelujoče države. V 5. in 6. razredih se je izvajal tečaj Worda, učenci so oblikovali predstavitev naše šole, mesta Škofje Loke in države Slovenije ter posneli video o naši šoli.

V marcu 2016 smo v Šk. Loki organizirali prvo izmenjavo učencev, na katerem smo gostili dvanajst učencev in šest učiteljev iz sodelujočih držav. Izmenjava je potekala po skrbno načrtovanem programu s predstavitvijo vseh partnerskih šol, šolskih sistemov, njihovih držav ter iger. Izpeljane so bile Wordove delavnice za učence. Nastali so e-plakati in e-knjižica o dogajanju in vtisih. Koordinatorica projekta ga. **Betka Mahnič** je v povezavi obeleženja 30-letnice izvajanja različnih projektov Comenius – Erasmus organizirala prireditev  »My story could be your story« za povabljene goste. Udeležili so se je turška veleposlanica in njen namestnik, predsednik direktorata za kulturo na italijanskem inštitutu, župan, starši, strokovni delavci ter ostali.

V mesecu maju so se učenci udeležili izmenjave na Portugalskem, med 9. in 13. oktobrom 2017 pa smo doživeli veliko lepega v mestu San Pellegrino Terme v Italiji. Izmenjave se je udeležilo 5 učencev in 5 učiteljev.

Na dopoldanskih delavnicah so učenci so s pomočjo programa Prezzi in v angleščini predstavili sebe, svojo družino, hobije in državo. Družili so se na šolskem igrišču in spoznavali družabne igre na prostem vseh štirih držav. Učenci OŠ San Pellegrino so nas z dramsko igro in s petjem popeljali skozi mestne ulice in nam predstavili zgodovino in pomembne osebnosti, ki so pustile svoj pečat v nekoč precej mondenem mestu. Vstopili smo v mogočno stavbo, v kateri je v letih 1907-1917 deloval casino. Danes je le še muzej. Zraven so znamenite terme, kjer se domačini in tuji gostje sproščajo v spa centru.

V Bergamu nas je italijanska učiteljica angleščine vodila skozi staro mestno jedro, ki se mogočno dviga nad Padsko nižino. Ozke in slikovite ulice, italijanski sladoled, ogromna katedrala in mestno obzidje so na nas naredili izjemen vtis.

V dolini Brembana se dviga ena najlepših zgodovinskih vasic v Italiji, Cornello dei Tasso, zgrajena v 14. stoletju v štirih nivojih. Poimenovanje vasi izhaja iz dveh besed.  “Corna” v italijanščini pomeni skala, vas pa slovi tudi po znani italijanski rodbini Tasso. Pesnika Torquata Tassa omenja naš France Prešeren v Glosi, eden od družinskih članov velja za pobudnika Evropske poštne komunikacije. V 16. stoletju so delovali kot glavna pošta za Habsburžane. Ker je vas nedostopna za vozila, smo se tja povzpeli kar peš.

Nato smo se po lepo urejeni gozdni poti sprehodili do vasi Oneta. V njej smo si ogledali The House of Harlequin Museum. “Zanni”, ena najbolj znanih mask v Commedia dell Arte, izhaja prav iz te okolice.

Odpeljali smo se tudi na izlet v Milano, italijansko prestolnico visoke mode, športa in kulture. V mestu smo si ogledali znamenito opero Scala in mnogo veličastnih zgradb z Milansko katedralo na čelu, ki velja za 5. največjo cerkev na svetu. Na Piazza del Duomo smo se zabavali z golobi, kupovali spominke in se sladkali s sladoledom. V mondeni Galleriji Vittoria, obdani z luksuznimi trgovinami, smo se pred izložbami nastavili kot pravi fotomodeli, saj si vseh teh oblačil za nas v vrtoglavih cenah verjetno nikoli ne bomo mogli privoščiti.

Lago di Como je najgloblje jezero v tem delu Italije in se razprostira v obliki črke ipsilon. Ozka dolina reke Adde ne dopušča ravnih cest, ovinki in klanci so pravi raj za kolesarje. Na stičišču obeh jezerskih krakov leži čudovito mesto Bellagio, s katerim je pobrateno tudi naše mesto. Idilične in slikovite ulice vodijo k jezerski obali, v kavarnah diši po kavi in lokalnih specialitetah. Na vrtu mestne knjižnice nas je sprejel predsednik pobratenja Douzelage. Sledil je sprehod do pristanišča in ogled prekrasnih vrtov bogate italijanske družine Melzi, ki sicer večino časa preživi v Milanu, občudovanje svoje posesti pa dovolijo radovednim turistom

Projektni teden smo zaključili s skupnim srečanjem vseh delegacij v lokalnem kulturnem domu, kjer so nam gostujoče družine pripravile sladke prigrizke.

Trenutno potekajo priprave na projektni sestanek učiteljev, ki bo januarja v Sloveniji, ter izvajanje programa po začrtanih smernicah. Zadnja izmenjava učencev je načrtovana konec meseca maja v Turčiji.

 Vtisi učencev:

**Bor Bizovičar** je bil nastanjen najdlje od centra mesta, saj se je vsak dan do šole pripeljal s šolskim avtobusom, za kar sta s prijateljem Diegom potrebujeta 25 min. Pri Diegu so mu družbo delali trije konji in prekrasen pogled na dolino.

Naš najvišji učenec **Jaka Kovačič** je bil “presenečen” nad majhnim stanovanjem. Pri prijatelju Alessandru živita tudi stara starša, zato je bilo vse skupaj kar malce utesnjeno. «Najbolj se mi je vtisnilo v spomin, ko smo igrali vaterpolo. Presenetila me je njihova prijaznost in skrb, da je le mama dokaj dobro govorila angleško in da niso poznali rokometa, kar me je tudi razočaralo. Življenje v Italiji se ne razlikuje preveč od življenja v Sloveniji.«

**Ela Musek** si je za večerjo zaželela palačinke. »Malokdo v Italiji pozna palačinke, kaj šele, da bi jih kdo sam spekel. Tako mi je družina, ki me je gostila, kupila že narejene ameriške palačinke iz trgovine (približno 15). Običajno ne pojem veliko za zajtrk, tu pa sem zajtrkovala le jaz. Italijani za zajtrk spijejo le kakšno kavo, kakav ali čaj, vanj pomočijo kakšen piškot. Pouk se vsem učencem začne kot pri nas 8.20. Vendar jih v šolo spustijo le pet minut pred začetkom. Ker v šoli nimajo organizirane malice, smo si morali sami prinesti svoj prigrizek (jaz sem dobila kakšno manjšo vrečko čipsa in napolitanko ali kakšno frutabelo). Otroci imajo pouk tudi ob sobotah, večino počitnic pa imajo vsaj dvakrat daljših od naših. V mestu, kjer smo bivali, se mi je najbolj v spomin vtisnila pijača oranžada San Pellegrino. V tem mestu so seveda tudi terme, zato se mesto imenuje San Pellegrino Terme. Ker so namenjene le odraslim, smo šli učenci v bazen nekam drugam, kjer pa nismo smeli plavati, če nismo imeli plavalne kape. Dodatno smo morali kupiti še žetone za sušilec las.

**Julija Mesec** se je pohvalila, da so ji vsako jutro pripravili “all inclusive” zajtrk, s katerim se ne more primerjati niti zajtrk na čezoceanski ladji. Prav tako je bila navdušena, ko so jo ob prvem snidenju pozdravili kar po slovensko Dobrodošla. ˝Najbolj sta me presenetili njihova gostoljubnost in prijaznost. Zelo so se trudili, da bi nam ustregli. Ne morem reči, da njihovo življenje ni drugačno, saj imajo že drugačen razpored obrokov in količino hrane, predvsem obilne večerje. Vsakomur priporočam to izkušnjo, še enkrat pa bi se rada zahvalila vsem, ki so nam to izkušnjo omogočili.˝

**Živa Hegler** je stanovala pri učiteljski družini, v kateri ni imela težav s komunikacijo v angleščini. Za popestritev prvega dne so se celo popoldne igrali pantomimo. »Meni se je najbolj vtisnilo v spomin prvi občutek, ko smo srečali družine, pri katerih smo bivali, ter kako smo se zabavali in uživali v avtobusih (tudi s šolskim, ki je bil zelo majhen). Uživali smo povsod, kamor smo šli: ko je sošolcu je Jaku priletel golob na glavo, z učitelji smo pozirali pred trgovinami in naši poskusi komuniciranja s tujci, katerih angleščina ni bila vrlina. To me je tudi precej presenetilo. Prav tako sem bila presenečena, koliko hrane so nam ponujali ter kako so za nas skrbeli. Drugače kot v Sloveniji je bila vzgoja (npr. starši so namesto otrok postlali postelje in čistili sobo) in slabo znanje angleščine, saj so otroci komaj kaj znali angleško in so z nami govorili kar v italijanščini.«

Vtise z izmenjave v Italiji je zbrala in uredila **Tanja Potočnik**, učiteljica slovenščine in francoščine